VIHANDE VYAKUHAKILAKO
Uno Sheyole naHetese Vyapwa Vyuma Muka?
Mbimbiliya yazachisa lizu lyachiHepeleu lyakwamba ngwavo she’ohl′ nalizu lyakulifwanako lyachiHelase lyakwamba ngwavo hai′des kuhambakana hamapapa 70. Mazu osenawa avali apandama kukufwa. JiMbimbiliya jimwe jasoneka mazu awa ngwavo “fuka,” “helo,” chipwe “wina.” Oloze mumalimi amavulu kamwatwama mazu alumbununa kanawa mazu awa achiHepeleu nachiHelaseko. Ngocho, Mbimbiliya yaLuvale yazachisa mazu “Sheyole” “[na]Hetese.” Uno mazu kana alumbununa ika? Tutale omu vawazachisa mumijimbu yayivulu yamuMbimbiliya.
Muka-kwambulula 9:10 ngwenyi: “MuSheyole nauya kamweshi kulingako, chipwe kujina, chipwe chinyingi, chipwe mangana.” Uno echi chalumbununa nge Sheyole yapwa wina uze pamo twafunjile mutu twazanga nyi? Nduma. Mbimbiliya nge nayihanjika vyawina wakufundamo mutu, kaha yeji kuzachisanga mazu eka achiHepeleu nachiHelase, keshi she’ohl′ nahai′des koko. (Kuputuka 23:7-9; Mateu 28:1) Kaha nawa Mbimbiliya kayazachisa lizu “Sheyole” kulumbununa wina wakufunda vatu vavavulu, wakufwana nge wakufunda vatu vamutanga yimweko.—Kuputuka 49:30, 31.
Nyi “Sheyole” yatalisa kuchihela muka? Mazu aKalunga asolola nge “Sheyole,” chipwe ngwetu “Hetese,” yatalisa kuchuma chakuhambakana hawina wakufundamo vatu vavavulu. Chakutalilaho, mukanda waIsaya 5:14 wamba ngwawo, Sheyole “yinatohwesa peha yayo nakwasama mukanwa kayo chakuhona kwesekamo.” Numba tuhu Sheyole yinaminyi lyehi vatu vavavulu, oloze yichili lika nakusaka vatu veka vavavulu. (Vishimo 30:15, 16) “Sheyole naAvatone kavyeshi kukasuulukako,” ngocho kayapwa ngana mwawina uze weji kuzalangako. (Vishimo 27:20) Sheyole kayazalako, mwomwo kayatwama noho yakuminako. Ngocho, Sheyole, chipwe ngwetu Hetese, kayapwa nge hichihela tunahase kumonako, oloze yapwa hifuka kwasavala vatu vavavulu, chipwe ngwetu kuchihela chachifwanyisa kuze veji kufundanga vatu.
Kunangula chamuMbimbiliya chakusanguka, chatukafwa twivwishise kanawa “Sheyole” “[na]Hetese.” Mazu aKalunga avuluka Sheyole naHetese kutalisa kukufwa chavatu vaze navakasangula.* (Yopa 14:13; Vilinga 2:31; Kusoloka 20:13) Mazu aKalunga asolola nawa nge muSheyole, chipwe muHetese, kamwatwama kaha vatu vaze vamuzachililenga Yehovako, oloze navaze vazenekele kumuzachila. (Kuputuka 37:35; Samu 55:15) Shikaho, Mbimbiliya yanangula ngwayo nakukapwa “kusanguka chavafu, nachavaka-kwoloka nachavaka-kuhenga.”—Vilinga 24:15.
* Vafu vaze navakahona kusanguka vavamba ngwavo vali “muNgehena,” keshi muSheyole, chipwe muHeteseko. (Mateu 5:30; 10:28; 23:33) Ngehena kayapwa hichihela chiveneko, nganomu yazeneka Sheyole naHetese nawa kupwa chihela chivene.
umb_Latn cjk_Latn cjk_Latn cjk_Latn cjk_Latn cjk_Latn cjk_Latn